**Grozījumi Maksājumu pakalpojumu un elektroniskās naudas likumā**

Izdarīt Maksājumu pakalpojumu un elektroniskās naudas likumā (Latvijas Vēstnesis, 2010, 43. nr.; 2011, 52., 85. nr.; 2013, 128., 187. nr.; 2014, 92. nr.; 2015, 248. nr.; 2016, 108., 241. nr.; 2017, 54., 222. nr.; 2018, 132. nr.) šādus grozījumus:

1.  Papildināt 44.2pantu ar ceturto, piekto un sesto daļu šādā redakcijā:

“(4)  Maksājumu pakalpojumu sniedzējs papildus maksājumu veikšanas ierobežojumiem, ko tie var noteikt standartlīgumā, nodrošina, ka nav atļauti attālinātie maksājumi ar Latvijas Republikas rezidentam izsniegto maksājumu karti Latvijas Republikā nelicencētam interaktīvo azartspēļu un interaktīvo izložu organizētājam. Minēto attālināto maksājumu identificē pēc starptautiski atzītiem azartspēļu un izložu pakalpojumu sniedzēju identifikatoriem, kas tiem piešķirti maksājumu sistēmās.

(5)  Izložu un azartspēļu uzraudzības inspekcija sniedz maksājumu pakalpojumu sniedzējiem aktuālu informāciju par komersantiem, kuri ir Latvijas Republikā licencēti interaktīvo azartspēļu un interaktīvo izložu organizētāji, informāciju publiskojot Izložu un azartspēļu uzraudzības inspekcijas tīmekļvietnē.

(6)  Maksājumu pakalpojumu sniedzējs katru gadu līdz 15. janvārim iesniedz Valsts ieņēmumu dienestam informāciju par maksājumiem, kas iepriekšējā kalendārajā gadā atteikti saskaņā ar šā panta ceturto daļu. Minēto informāciju sniedzot, norāda maksātāja vārdu, uzvārdu, personas kodu, kā arī maksājuma datumu un pieejamos datus par saņēmēju. Par vairākiem maksātājiem informāciju var sniegt viena pārskata veidā.”

2.  Papildināt pārejas noteikumus ar 39. un 40. punktu šādā redakcijā:

“39.  Šā likuma 44.2 panta ceturtā daļa stājas spēkā 2019. gada 1. maijā.

40.  Ja maksājumu pakalpojumu sniedzēja maksājumu sistēmās nav paredzēta funkcionalitāte šā likuma 44.2 panta ceturtās daļas prasību nodrošināšanai ar šīs daļas spēkā stāšanos, maksājumu pakalpojumu sniedzējs attiecīgo funkcionalitāti nodrošina ne vēlāk kā līdz 2020. gada 1. janvārim.”

Likums stājas spēkā nākamajā dienā pēc tā izsludināšanas.

Finanšu ministrs J. Reirs